La Xunta pola Defensa de la Llingua Asturiana esixó, al traviés d'un comunicáu, la inclusión de la materia de llingua asturiana nel Currículu d'Educación Infantil. El borrador d'esti documentu presentáralu la Conseyería d'Eduación. La organización señaló que'l documentu provisional fechu públicu dexa una presencia testimonial a esti idioma, al que rebaxa a una cuarta categoría. La Xunta diz que la única mención clara que se fai al asturianu ye l'anexu, onde se fala de les árees que se toquen n'educación, y al referise al área del llinguaxe, la mención al asturianu ye vaga, calificándolu na introducción como elementu de la cultura y pidiendo un tratamientu globalizáu desarrollando actitudes positives hacia la conocencia d'elementos básicos de comunicación. La nota señala tamién que nel apartáu de conteníos, dempués de tratar estes llingues, fálase tamién del respetu hacia otres llingües y tamién hacia l'asturiana. Como se pue ver la referencia al asturianu ye de cuarta categoría: primero'l castellán, dempués la llingua estranxera, dempués otres llingües, y pa non face-y un feu, l'asturianu, añade'l comunicáu. Pa la Xunta, el documentu ignora una realidá viva en toles escueles como ye la presencia del asturianu nos más pequeños. La organización indica tamién que'l borrador incumple disposiciones llegales como la Llei d'Usu y l'articuláu del Estatutu d'Autonomía d'Asturies, onde s'espresa sin dudes la existencia del idioma y onde s'obliga a entamar aiciones qu'ayuden a la so normalización. Conclúi dexando claro qu'estes midíes tán preparando'l camín pa que la llingua tenga cada día menos presencia na sociedá asturiana a lo llargo de les etapes educatives.